Imtella' April 11, 2021 Fl-Ingilterra u f'Wales, il-ħwienet li joffru servizzi mhux essenzjali qed iħejju biex jerġgħu jiftħu l-bibien tagħhom għada. Minbarra dawn il-ħwienet se jiftħu wkoll gyms, zoos u hairdressers, waqt li r-ristoranti u l-pubs se jkunu jistgħu jilqgħu lill-klijenti fuq barra biss. L-awtoritajiet tas-saħħa Ingliżi ħeġġew lill-pubbliku biex isegwu l-linji gwida tal-covid u jirrispettaw l-impjegati tal-ħwienet u tar-ristoranti. Minħabba r-regoli u r-restrizzjonijiet tal-Covid, il-Prim Ministru Ingliż Boris Johnson mhux se jattendi l-funeral tad-Duka ta' Edinburgh biex ikunu jistgħu jattendu l-familja. Fl-aħħar sigħat fir-Renju Unit ġew rappurtati 2,589 każ tal-coronavirus u 40 mewta. Il-fażi li jitnaqqsu r-restrizzjonijiet tal-lockdown fir-Renju Unit minn għada tinkludi wkoll li sitt persuni jew membri ta' żewġ familji jistgħu jiltaqgħu. Vjaġġar mhux essenzjali bejn l-Ingilterra u Wales jista' jerġa jsir. Tiġijiet jistgħu jsiru sa massimu ta' 15-il persuna u għall-funerali huma permessi 30 persuna u se jerġgħu jkomplu l-lezzjonijiet tas-sewqan. Fis-17 ta' Mejju jkomplu t-tnaqqis tar-restrizzjonijiet fejn fuq barra n-nies jistgħu jkunu fi gruppi sa 30 persuna, il-pubs u r-ristoranti jistgħu jilqgħu l-klijenti fuq ġewwa u tiġijiet jista' jkollhom sa 30 persuna.